CELEX: E2012C0264
Language: bg
Date: 2012-07-05 00:00:00
Title: Решение на Надзорния орган на ЕАСТ № 264/12/COL от 5 юли 2012 година относно статута на Норвегия по отношение на инфекциозната хематопоетична некроза и вирусната хеморагична септицемия и за отмяна на Решение на Надзорния орган на ЕАСТ № 302/08/COL

8.11.2012   
            
            
               BG
            
            
               Официален вестник на Европейския съюз
            
            
               C 340/2
            
         РЕШЕНИЕ НА НАДЗОРНИЯ ОРГАН НА ЕАСТ
   № 264/12/COL
   от 5 юли 2012 година
   относно статута на Норвегия по отношение на инфекциозната хематопоетична некроза и вирусната хеморагична септицемия и за отмяна на Решение на Надзорния орган на ЕАСТ № 302/08/COL (1)
   
   2012/C 340/02
   НАДЗОРНИЯТ ОРГАН НА ЕАСТ,
   като взе предвид акта, посочен в глава I, част 3.1, точка 8а от приложение I към Споразумението за ЕИП,
   Директива 2006/88/ЕО на Съвета от 24 октомври 2006 г. относно ветеринарномедицинските изисквания за аквакултури и продукти от тях и за предотвратяване и борба с някои болести по водните животни (2), с всички поправки и изменения,
   като взе предвид акта, посочен в глава I, част 4.2, точка 89 от приложение I към Споразумението за ЕИП,
   Решение 2009/177/ЕО на Комисията от 31 октомври 2008 г. за прилагане на Директива 2006/88/ЕО на Съвета по отношение на програмите за надзор и ликвидиране и статута на свободни от заболяване държави членки, зони и отделни части (3), с всички изменения,
   като взе предвид Решение на Колегията № 259/12/COL, с което компетентният член на Колегията се оправомощава да приеме настоящото решение,
   като има предвид, че:
   С писмо от 3 май 1994 г. Норвегия представи на Надзорния орган на ЕАСТ („Органа“) съответните основания за даването, що се отнася до инфекциозната хематопоетична некроза (IHN) и вирусната хеморагична септицемия (VHS), на територията ѝ на статут на одобрена зона, както и информация за националната нормативна уредба, с която се осигурява спазването на условията за запазване на статута на одобрена зона.
   С Решение № 71/94/COL на Органа от 27 юни 1994 г., последно изменено с Решение № 244/02/COL от 11 декември 2002 г., бе постановено, че териториите на Норвегия, посочени в приложението към това решение, се признават за одобрена континентална зона и одобрена крайбрежна зона за риба по отношение на IHN и VHS.
   На 26 ноември 2007 г. бе потвърдена появата на огнище на VHS в областта Møre og Romsdal в Норвегия. Компетентният орган на Норвегия информира Органа за предприетите мерки за ликвидиране на болестта и за предотвратяване на разпространението ѝ. Тези мерки бяха счетени за подходящи от Органа.
   С Решение № 302/08/COL Органът реши, че с изключение на зоните, посочени в приложението към това решение, Норвегия следва все още да се признава за одобрена континентална зона и одобрена крайбрежна зона за риба по отношение на IHN и VHS.
   На 8 май 2012 г. Норвегия представи на Органа декларация за статут на зона, свободна от VHS, и подкрепяща документация относно надзора и вземането на проби по отношение на цялата си територия, с изключение на норвежката територия от водосборните басейни на Grense Jacobselv и река Pasvik и реките помежду им, както и прилежащия крайбрежен район.
   В тясно сътрудничество с Европейската комисия Органът разгледа декларацията и приложените към нея документи и счита, че декларацията изпълнява изискванията за декларация за статут на зона, свободна от заболяване, съдържащи се в Директива 2006/88/ЕО и в Решение 2009/177/ЕО.
   Със свое Решение № 259/12/COL Органът отнесе въпроса към Ветеринарния комитет на ЕАСТ, подпомагащ Надзорния орган на ЕАСТ. Комитетът одобри единодушно предложението, представено от Органа. Следователно предвидените в настоящото решение мерки са в съответствие с единодушното становище на Ветеринарния комитет на ЕАСТ, подпомагащ Надзорния орган на ЕАСТ, и окончателният текст на мерките остава непроменен.
   Съответно Норвегия, с изключение на норвежката територия от водосборните басейни на Grense Jacobselv и река Pasvik и реките помежду им, както и прилежащия крайбрежен район, следва да бъде обявена за свободна от VHS.
   В Норвегия не са настъпили промени по отношение на IHN. Статутът на Норвегия по отношение на това заболяване следва да бъде запазен.
   Целесъобразно е Решение № 302/08/COL на Органа да бъде отменено и заменено с настоящото решение,
   ПРИЕ НАСТОЯЩОТО РЕШЕНИЕ:
   Член 1
   Норвегия, с изключение на норвежката територия от водосборните басейни на Grense Jacobselv и река Pasvik и реките помежду им, както и прилежащия крайбрежен район, е обявена за свободна от IHN.
   Член 2
   Норвегия, с изключение на норвежката територия от водосборните басейни на Grense Jacobselv и река Pasvik и реките помежду им, както и прилежащия крайбрежен район, е обявена за свободна от VHS.
   Член 3
   Решение № 302/08/COL на Надзорния орган на ЕАСТ от 21 май 2008 г. се отменя.
   Член 4
   Настоящото решение влиза в сила на 5 юли 2012 г.
   Член 5
   Адресат на настоящото решение е Норвегия.
   Член 6
   За автентичен се счита текстът на настоящото решение на английски език.
   
      Съставено в Брюксел на 5 юли 2012 година.
      
         
            За Надзорния орган на ЕАСТ
         
         Sverrir Haukur GUNNLAUGSSON
         
            Член на колегията
         
         Florence SIMONETTI
         
            Изпълняващ длъжността директор
         
      
   
   
      (1)  ОВ L 41, 12.2.2009 г., стр. 32 и притурка за ЕИП № 7, 12.2.2009 г., стр. 10.
   
      (2)  ОВ L 328, 24.11.2006 г., стр. 14, притурка за ЕИП № 32, 17.6.2010 г., стр. 1 на исландски език и притурка за ЕИП № 35, 23.6.2011 г., стр. 44 на норвежки език.
   
      (3)  ОВ L 63, 7.3.2009 г., стр. 15.